google/wiki40b huggingface dataset:
Plusshus

Plusshus er en bygning eller bolig som er konstruert, designet og innrettet for å få det totale energiregnskapet til å gå i pluss. Et plusshus skaper mer energi gjennom sin levetid enn det som ble brukt til produksjon av byggevarer, oppføring, drift og riving av bygget (livsløpssyklus).
Energibehovet til bygningen kan reduseres gjennom passive tiltak som ekstra varmeisolasjon, ekstra god tetthet, gode vinduer, varmegjenvinning, etc. Samtidig vil innretninger som fanger opp gjenvinnbar energi være en del av konstruksjonen. Disse innretningene kan feks være sol-, vind- og/eller vannkraftproduksjonsanlegg. Energien som fanges opp utgjør mer enn bygningen/boligen trenger til oppvarming, varmtvann, elektrisk utstyr og belysning totalt over året. Slik blir hvert plusshus et lite kraftverk.
Med et slik system kan enhver bygning/bolig ha muligheten til å kjøpe og selge energi.
Arthur Goldberg

Biografi

Goldberg startet sin karriere med å studere ved DePaul University og siden ved Northwestern University School of Law, hvor han ble uteksaminert med magna cum laude i 1930. Utover 1930-tallet opparbeidet han seg som en advokat med spesialisering innenfor arbeidsrett. Under andre verdenskrig tjenestegjorde han som spion under Office of Strategic Services, hvor han blant annet hadde som oppgave å opprettholde kontakt med arbeiderbevegelsen som lå under bakken i Europa.
Etter krigen (i 1948) ble han generalkonsul i Congress of Industrial Organizations (CIO), og han fungerte som forhandler og rettslig rådgiver i sammenslåingen av fagforeningen American Federation of Labor og CIO i 1955. Han tjenestegjorde også som generalkonsul hos fagforeningen United Steelworkers. På denne tiden var han allerede kjent i Det demokratiske partiet og innenfor fagforeningspolitikken, noe som gjorde at han ble utnevnt til arbeidsminister av president John F. Kennedy i slutten av januar 1962. Som arbeidsminister var han blant annet mentor til Daniel Patrick Moynihan.
I slutten av september 1962 ble Goldberg utnevnt til høyesterettsdommer ved De forente staters høyesterett, som erstatter for Felix Frankfurter som måtte trekke seg på grunn av sykdom. Som høyesterettsdommer frontet han sitt syn på dødsstraff etter voldtekt, og mente at denne praksisen burde avskaffes på grunnlag av praksisen generelt i det internasjonale samfunnet. Denne problemstillingen kom siden opp i flere rettssaker i USA utover 1970-tallet. For øvrig var senere høyesterettsdommer Stephen Breyer ansatt under Goldberg i denne perioden.
Goldberg gikk av fra embetet i juli 1965 og ble umiddelbart utnevnt til USAs ambassadør til FN som erstatter til den da nylige avdøde Adlai Stevenson. Som FN-ambassadør var han regnet som en av hovedbidragsyterne til FNs sikkerhetsråds resolusjon 242, som kom i etterkant av seksdagerskrigen i Midtøsten. Hans rolle som FN-ambassadør under denne krigen kan også ha vært grunnen til at Sirhan Sirhan, mannen bak likvidasjonen av Robert F. Kennedy, også hadde ytret et ønske om å ta livet av Goldberg. I frustrasjon om hvordan Vietnamkrigen utviklet seg, sluttet han deretter som ambassadør i 1968, og begynte å arbeide for advokatselskapet Paul, Weiss, Rifkind, Wharton & Garrison i New York City.
I 1970 bestemte han seg for å stille til valg som guvernør i New York, men tapte valget til fordel for Nelson Rockefeller. Etter valgtapet dro han tilbake til sin advokatpraksis i Washington, D.C., hvor han også ble president for American Jewish Committee. Under president Jimmy Carter tjenestegjorde Goldberg som amerikansk ambassadør under Beogradkonferansen om menneskerettigheter i 1977, og året etter ble han tildelt Presidentens frihetsmedalje. Arthur Goldberg døde den 19. januar 1990 i Washington, D.C. og ble siden gravlagt i Æresgravlunden i Arlington.
B. Wahlströms bokförlag

B. Wahlströms bokförlag er et svensk forlag. Det ble grunnlagt i 1911. I 1914 begynte det å gi ut en serie ungdomsbøker kalt B. Wahlströms ungdomsböcker.
Callimus

Utseende

Middelsstore, metallisk fargede trebukker, vanligvis med rødt pronotum.  Dekkvingene er nesten parallellsidige og forholdsvis myke, fint hårete. Antennene er tynne, vanligvis omtrent så lange som kroppen hos hannene og betydelig kortere hos hunnene.

Utbredelse

Slekten har en holarktisk utbredelse.
Andorra Telecom

Andorra Telecom er et statlig telekommunikasjonsselskap i Andorra. Det ble etablert i 1975, er landets eneste telekomselskap og har 260 ansatte. Firmaet opererer i markedet som Andorra Telecom og med merkevarenavnet Som. Det tilbyr fast- og mobiltelefoni, internettilknytning, digitalfjernsyn og andre tjenester. I 2010 kunne selskapet tilby alle husholdninger i landet tilknytning til bredbåndsfiberkabel (VDSL). Andorra Telecom hadde per juni 2011 50 053 fasttelefonabonnementer, 65 525 mobilabonnenter og 24 947 bredbåndskunder. Servei de Telecomunicacions d'Andorra forvalter Andorras toppnivådomene .ad.
Kunstløp under OL

Kunstløp under OL Kunstløp var på det olympiske programmet allerede i sommerlekene i 1908. Både i 1908 i London og i 1920 i Antwerpen var kunstløp en del av sommerlekene. Fra og med 1924 er kunstløp en del av vinterlekene.

Kvalifisering

Antallet utøvere i lekene blir fastsatt av Den internasjonale olympiske komité. I dag er antallet 30 individuelle deltakere (kvinner og menn), 24 par i isdans og 20 som par. 
Kunstløpere kvalifiserer seg for de olympiske leker ved å tilhøre et medlemsland i International Skating Union. 80% av deltakerne blir tatt ut til OL etter hvordan de presterte i verdensmesterskapet i kunstløp foregående år. Det største antall deltagere en nasjon kan ha per disiplin er tre. Land kan få to eller tre deltakere ved å få poeng gjennom kunstløpernes plasseringer. Poengene regnes ut ifra summen av plasseringene til landets kunstløpere. Dersom et land bare har en kunstløper eller et lag, må denne utøveren/utøverne havne på topp ti for å få to deltakere i OL. Dersom et land har to utøvere/lag, må disse to kombinert komme på 13.-plass eller høyere for å få tre deltakere, eller komme på 28.-plass eller høyere for å få to deltakere. De gjenværende plassene blir gitt til en kunstløper/lag fra land som ikke greide å stille med flere deltakere.
Flere land som ikke presterte godt nok i verdensmesterskapet året før, får en sjanse til i en internasjonal konkurranse holdt høsten før vinter-OL. I denne konkurranse kvalifiseres det 6 menn og kvinner, 5 isdanspar og 4 par. 
Landet som arrangerer OL får automatisk en plass i hver grein, dersom landet ikke greide å kvalifisere utøvere på den vanlige måten. Dersom dette er tilfellet, blir det færre plasser å vinne i kvalifiseringskonkurransen om høsten. 
Det er de nasjonale forbundene som organiserer deltakerne som skal delta i OL. Noen land setter sin lit til resultatene i deres nasjonale mesterskap, mens andre har mer varierte kriterier basert på internasjonale prestasjoner i konkurranser som europamesterskapet og de fire kontinentenes mesterskap. Utvelgelsene varierer fra land til land. 
Kunstløpere må være eldre enn femten år per 1. juli året før, og være statsborger i det landet de representerer for å få delta i OL. Reglene for nasjonalitet er mindre strenge i ISU-mesterskap og derfor kan man noen ganger finne utøvere som har deltatt i verdens- eller europamesterskap, men som ikke får delta i OL.
Neissa

Utseende

Middelsstore, slanke, brunlige trebukker. Antennene er litt lengre enn kroppen. Dekkvingene er parallellsidige.

Levevis

Som de fleste andre trebukker borer larvene i ved.

Utbredelse

Slekten er utbredt i Australia.
Freddie Hubbard

Tidlig karriere

Hubbard startet å spille mellofon og trompet i skolebandet sitt. I tenårene startet han å spille med brødrene Wes og Monk Montgomery, bassisten Larry Ridley og saksofonisten James Spaulding.  
I 1958, i en alder av 20 år, flyttet han til New York City og startet å spille med datidens beste jazzmusikere inkludert Philly Joe Jones, Sonny Rollins, Slide Hampton, Eric Dolphy, J. J. Johnson, og Quincy Jones. I juni 1960 spilte Hubbard in sitt første album som bandleder sammen med saksofonisten  
Tina Brooks, pianisten McCoy Tyner, bassisten Sam Jones, og trommeslageren Clifford Jarvis. I desember 1960 ble Hubbard invitert til å spille med Ornette Colemans album Free Jazz: A Collective Improvisation etter at Coleman hadde hørt han spille med Don Cherry.
I august 1961 spilte Hubbard inn en av sine mest kjente album, Ready for Freddie som samtidig var hans første samarbeid med Wayne Shorter. Senere ble Hubbard med i Art Blakeys Jazz Messengers sammen med Shorter. Han spilte på flere av Blakeys album. Blant annet Caravan, Ugetsu, Mosaic, og Free For All.

Norgesbesøk

Hubbard besøkte Kongsberg Jazzfestival i 1978 og Moldejazz i 1967, 1984 og 1992.
Wouter Verbraak

Deltagelse i havregattaer

Den første store seieren kom som medlem av det nederlandske laget under Admiral's Cup i 1999. I 2000 vant den norske båten Nicorette II Sydney to Hobart Yacht Race med line honours (raskeste tid), Verbraak var navigatør.
Verbraak deltok i America's Cup 2005 på den fransk-tyske båten «K-Challenge». Året etter vant han Audi MedCup på nederlandske team Mean Machines «Seahorse». Fra 2007 seilte Verbraak på den amerikanske båten «Rambler» som navigatør og taktiker, og satte en rekord under den transatlantiske regattaen HSH Nordbank Blue Race mellom Newport – Cuxhaven ved å seile avstanden på 11 dager 16 timer 13 minutter og 59 sekunder. «Rambler» satte også en rekord under Middle Sea Race i 2007 da de fullførte på 47 timer, 55 minutter og tre sekunder.
I 2009 deltok «Rambler» i Cape to Rio Yacht Race og Marblehead to Halifax Ocean Race,  og i 2010 bistod han teamet som taktiker ved seieren i Newport Bermuda Race. Verbraak var igjen ombord på «Rambler» i 2012, og igjen var de de første til å passere mållinjen, denne gangen satte de ny rekord med 39 timer, 39 minutter og 18 sekunder.
I 2010-2011 deltok Verbraak i Barcelona World Race, en non-stop verden-rundt-regatta for duoer. Han seilte med Andy Meiklejohn fra New Zealand på «Hugo Boss». Opprinnelig skulle Meiklejohn ha seilt med briten Alex Thomson, men han måtte opereres for blindtarmbetennelse like før start, så Verbraak ble bedt om å gå inn i hans sted. Duoen kom på syvendeplass med tiden 111 dager, 10 timer, 49 minutter og 23 sekunder.

Volvo Ocean Race

Frem til 2016 har Verbraak deltatt i Volvo Ocean Race fire ganger, i 2001–02 seilte han som co-navigatør sammen med den franske navigatøren Jean Yves Bernot på norske «Djuice Dragons», som gikk inn på en sammenlagt sjetteplass.
I 2005–06 var han strateg ombord på «Pirates of the Caribbean», denne gang ble det en andreplass sammenlagt.
Den tredje gangen, i 2008–09 begynte han som navigatør ombord på Team Russias «Kosatka». Da teamet måtte trekke seg fra regattaen etter tredje etappe på grunn av finansielle problemer, gikk han over til det nederlandske teamet Delta Lloyds «Black Betty». Etter fjerde etappe ble han utlånt til «Green Dragon» fra teamet med samme navn til femte etappe, etter at «Black Betty» hadde fått omfattende skader på skroget underveis til Qingdao. Verbraak gikk deretter tilbake til den reparerte «Balck Betty», og tok en syvendeplass sammenlagt.
Fjerde gang, 2014–15, seilte Verbraak som navigatør på danske «Team Vestas Wind». Under andre etappe gikk seilbåten på et rev ved øygruppen Cargados Carajos ved Mauritius i Indiahavet. Begge ror ble ødelagt, og båten lakk i akterstevnen, men ingen av mannskapet på ni var skadd.  Hastigheten var omtrent 16 knop ved grunnstøtingen.  
Verbraak tok på seg skylden for grunnstøtingen. 23. januar 2015 kunngjorde Team Vestas at Verbraak ikke ville seile videre for laget.
Cyprianus' pest

Cyprianus' pest var en pandemi, antagelig kopper, som raste over Romerriket fra år 251 e.Kr. og framover. Den herjet fortsatt i 270 da den krevde livet til keiser Claudius II Gothicus (styrte fra 268 til 270). Pesten førte til utstrakt mangel på arbeidskraft i jordbruket og i den romerske hæren. Pesten er oppkalt etter den kristne martyren og helgenen Cyprianus fra Kartago, ettersom han var vitne til og beskrev sykdommen i sine skrifter.

Epidemiologi

Historikeren William McNeill har hevdet at den tidligere Antoninus-pesten (166–180) og Cyprianus' pest var utbrudd av to forskjellige sykdommer, en var kopper og den andre meslinger, skjønt ikke nødvendigvis i den rekkefølgen. Den harde ødeleggelse av den europeiske befolkningen fra de to pestutbruddene kan være en indikasjon på folk ikke tidligere hadde var eksponert eller hadde fått immunitet til noen av dem. Den moderne konsensus er imidlertid at begge utbruddene var kopper.
Daley Blind

Landslaget

Han debuterte for det nederlandske landslaget den 13. februar 2013 i en treningskamp mot Italia, en kamp som endte 1-1. Han ble tatt ut i den nederlandske VM-troppen til fotball-VM 2014 i Brasil.
Vår Fuglefauna

Vår Fuglefauna er medlemstidsskriftet til Norsk Ornitologisk Forening. Det kommer ut fire ganger i året.
Tidsskriftet er i A4-format og inneholder informasjon om foreningens fuglevernarbeid og internasjonalt fuglevernarbeid, med hovedvekt på stoff om norske fugler.
Rue du Bac

Rue du Bac er en gate i Paris i byens 7. arrondissement. Gaten, som er 1150 meter lang, begynner i krysset mellom quai Voltaire og quai Anatole-France og fører til rue de Sèvres.
Rue du Bac har sitt navn etter en ferje (bac) som ble satt inn henimot 1550 på det som nå er quai Voltaire for å transportere steinblokker over Seinen for byggingen av Palais des Tuileries. Den krysset Seinen der broen Pont Royal ble bygget senere, under kong Ludvig XIV, for å erstatte pont rouge fra 1632 bygd av finansmannen Barbier.
Opprinnelig het gaten grand chemin du Bac, så ruelle du Bac og så grande rue du Bac.
I gaten ligger blant annet kapellet Chapelle Notre-Dame-de-la-Médaille-Miraculeuse.
Mockin' Bird Hill

«Mockin' Bird Hill» er en amerikansk sang med melodi og tekst av Vaughn Horton. Den ble publisert i 1951.
Sangen ble popularisert av Patti Page samt av Les Paul og Mary Ford, som hadde en stor hit med «The Tennessee Waltz» foregående år.
Innspillingen med Page ble gjort 17. januar 1951. Den ble utgitt av Mercury Records med katalognummer 5595. På samme tid utgav Mercury en innspilling, katalognummer 5552, med Tony Hill and The Hillsiders.
Innspillingen med Les Paul og Mary Ford ble utgitt av Capitol Records med katalognummer 1373.

Andre versjoner

The Tanner Sisters with Orchestra spilte inn sangen i London 1. april 1951. Den ble utgitt av EMI på His Master' Voice-etiketten med katalognummer B-10071. I Norge ble den utgitt på His Master's Voice A.L. 3183.
Gösta Carje har skrevet en svensk tekst. Den svenske tittelen er «Adress Rosenhill». Alice «Babs» med orkester (Charles Normans orkester) spilte den inn i Stockholm 7. mai 1951. Sangen ble utgitt på 78-platene Metronome J 182 (i Sverige) og på Musica A 6900 (i Norge).
I 1993 ble en reggaecoverversjon med Roots Syndicate utgitt. Den var med i en reklame for Centraal Beeher.
Den svenske komikeren Povel Ramel skrev en svenskspråklig tekst kalt «Småfåglarne», som inneholdt et stort antall ordspill på fuglenavn. Den ble fremført og spilt inn på plate av Ramel og Martin Ljung.

Norske versjoner

Egil Hagen og Thorbjørn Egner har skrevet norske tekster. Hagens versjon bærer tittelen «Pensjon Rosenhill». Egners versjon heter «Fuglevise».

Listeplasseringer

Patti Pages versjon kom på den amerikanske Billboard-poplisten 24. februar 1951 og lå der i 22 uker med nummer to som høyeste plassering.
Les Paul og Mary Fords versjon nådde Billboard Top 10.
På Cash Box Best-Selling Records-listen, hvor alle versjonene var kombinert, entret sangen listen 3. mars 1951, nådde førsteplassen 21. april 1951 og lå der frem til den 12. mai. Den vendte tilbake til førsteplassen 26. mai.
Den britiske gruppen The Migil Five fremførte en versjon i bluebeattempo. Denne versjonen kom på den britiske singlelisten 21. mars 1964 og lå der i 13 uker med nummer ti som høyeste plassering.
Donna Fargo tok en forkortet countryversjon til en niendeplass på Billboard Hot Country Singles-listen i 1977.
Veni, vidi, vici

Veni, vidi, vici er en latinsk frase sagt av Julius Cæsar i år 47 f.Kr.
Oversatt til norsk betyr det: Jeg kom, jeg så, jeg seiret (erobret).
Cæsar brukte dette uttrykket som en hel tekst da han skulle rapportere til Det romerske senatet at han hadde seiret over Pharnaces II av Pontus i slaget ved Zela.
Etter Cæsars bruk av frasen har den blitt brukt mange andre steder, både i dagliglivet, på film, i TV-serier osv.
Broene i Madison County

Handling

En middelaldrende kvinne ved navn Francesca Johnson (Streep) bor sammen med sin familie i Madison County i Iowa. Francesca arbeidet som lærerinne før hun ble gift, men etter hun ble gift tilbringer hun dagene som hjemmefrue og tar hand om familien samt arbeidet på gården.
Francesca, som er av syditaliensk opphav bærer på en drøm om en annen tillværelse langt vekk fra de daglige rutiner og tilværelsen på gården. En dag mens mann og barn er borte over helgen og lar Francesca være igjen alene på gården kommer en gammel pick-up og stopper på gårdsplassen, ut stiger den spennende og og eventyrlige Robert Kincaid (Eastwood), en fotograf fra National Geographic fra Bellingham langt nord i Minnesota
Kincaid spør om Francesca vet veien til de berømte overdekkede broene i Madison County som han ønsker å fotografere. Hun tilbyr seg å vise ham broene og en kort men intensiv kjærlighetshistorie er i emning.
Tragikomedie

Tragikomedie refererer til et dramatisk verk som har noe til felles med både tragedien og komedien. Tragikomedien er et fiktivt verk som bevisst har en blanding av to sjangre, og således skaper en beslektet sjanger.
Den opprinnelige betydningen ble etablert av renessansens poetikk-forfattere og i fransk klassisisme, og innebar at dramaets helt overlever en dramatisk konflikt, og det blir en lykkelig utgang. I engelsk litteratur fra William Shakespeares tid (se Engelsk renessanseteater) og fram til 1800-tallet beskrives også tragikomedien som et seriøst teaterstykke som har en lykkelig slutt.
Det finnes ingen fullstendig formell definisjon av tragikomedien i antikken. Det synes som om Aristoteles hadde et begrep tilsvarende renessansens mening av begrepet: seriøst eller alvorlig handling med lykkelig, forsonende slutt. I sin Poetikken diskuterer han tragedien med en dualistisk avslutning. I denne forståelsen kan en rekke greske og romerske teaterstykker, eksempelvis Alkestis, bli betraktet som tragikomedier, selv uten en endelig bestemt egenskap utenfor handlingen. Begrepet i seg selv har sin opprinnelse fra romerske Plautus (død 184 f.Kr.): i prologen til sitt burleske stykke Amfitryon (navnet er tatt fra en mytologisk gud, og betyr faktisk «trakasserer begge sider») bruker han begrepet tragikomedie for å rettferdiggjøre at stykket bringer inn gudene til et ellers overveiende borgerlig skuespill.
Tragikomedie har også vært benyttet om dramatiske verk hvor alvor og munterhet, det opphøyde og det burleske er vevd inn i hverandre som i det romerske drama, spanske Lope de Vega, og engelske Shakespeare. Den franske tragedie-forfatteren Pierre Corneilles stykke Le Cid (Herren, 1637) ble merket som tragikomedie på den trykte utgaven, som en indikasjon på at det bevisst trosset den klassiske sondringen mellom tragedie og komedie. Handlingen er holdt på et høyere, «tragisk» plan, men stykkets helter går ikke til grunne.
Whitman College

Rangeringer

U.S. News & World Report rangerte Whitman College som nummer 37 blant liberal arts-collegene i USA i 2015, Forbes plasserte det på 50.-plass blant alle colleger i USA, mens Washington Monthly rangerte det som nr. 29 av amerikanske liberal arts-colleger i 2014.
Whitman College var ikke å finne blant de 500 beste universitetene i verden i Times Higher Education World University Rankings 2014-2015, i QS World University Rankings for 2014 eller i Academic Ranking of World Universities (Shanghai-rankingen) for 2014.
Psilogramma menephron

Utseende

En stor (vingespenn 82 – 138 mm), brun svermer, vingemønsteret sterkt varierende. Hodet er stort og bredt, antennene ganske korte med en krok ytterst. Brystet er kantet med svart, bakkroppen har ingen tydelige fargetegninger. Forvingen er brun med varierende tegning, ofte med to buede, hvite tverrbånd og flere mørke streker. Bakvingen er mørkebrun, ved bakhjørnet med en lys flekk kantet med svart. Larven er grønn med markerte, lyse skråstriper på sidene. hornet på bakkroppen er knudrete. Puppen har en buet, kølleformet, fri sugesnabel-slire.

Levevis

Larven kan finnes på en rekke forskjellige busker og trær i oljetrefamilien (Oleaceae), Bignoniaceae, maskeblomstfamilien (Scrophulariaceae), rosefamilien (Rosaceae) og jernurtfamilien (Verbenaceae). Den store og grådige larven kan gjøre skade i olivendyrking, og også snaugnage syrin, liguster og andre prydbusker. Både larven og de voksne kan lage klikkende lyder om de blir forstyrret. De voksne svermerne besøker gjerne blomster.

Utbredelse

Svermeren finnes i det sørøstligste Asia, Indonesia, store deler av Australia, og på de vestligste øyene i Stillehavet. En innført bestand på Hawaii, som ble antatt å være denne arten, har vist seg å være den nærtbeslektede Psilogramma increta.
The Sky Crawlers (film)

Handling

Filmens handling utspiller seg i en oppkonstruert verden som kan minne om Japan og Vesten under den andre verdenskrig og den kalde krigen. Det er fred i denne verdenen, men for å lette på spenningen blant en befolkning som er vant til krig og aggresjon, blir private selskap satt til å hyre jagerflypiloter til å kjempe i luftslag mot hverandre. 
Historien følger piloten Yūichi Kannami som blir engasjert av Rostock Corporation for å erstatte piloter som ble skutt ned av motparten Lauterns flygeress «Teacher». Handlingen dreier mest rundt Kannami og forholdet til hans følelseskalde kvinnelige sjef Suito Kusanagi og deres ansiktsløse nemesis Teacher. Historien introduserer også de mystiske karakterene Kildren, humanoider som er genetisk manipulert til å leve evig i en tilstand som «barn». 
Stemningen i filmen er rolig og dvelende, avbrutt av scener med voldsomme luftkamper. Musikken er laget av den kjente japanske komponisten Kenji Kawai.

Mottakelse

Filmen vant prisen for beste animasjonsfilm på den 63. Mainichi Film Awards i 2008.
DeLisle Worrell

Utdanning og yrkeserfaring

Han er utdannet bachelor of science i sosialøkonomi (Economics) fra University of the West Indies, og har filosofisk doktorgrad fra McGill University i Canada. Han har fellowships ved blant annet Yale University, Princeton University og University of the West Indies.
Worrell var ansatt i sentralbanken fra 1973 til 1998, hvorav de siste ti årene som visesentralbanksjef. Han var visesentralbanksjef under Barbados' økonomiske krise i 1991, og har fått æren for å hjelpe regjeringen til Erskine Sandiford med å lage en strategi for å få landet ut av krisen. Etter sin første periode i sentralbanken jobbet han som rådgiver i Det internasjonale pengefondets Monetary and Exchange Affairs Department, fra 1998 til 2008, og etter dette administrerende direktør i Caribbean Centre for Money and Finance (CCMF). 
I 2009 ble han utnevnt til sentralbanksjef, og i 2014 ble han utnevnt for en ny femårsperiode. I slutten av februar 2017 ble han fjernet fra stillingen, etter uenighet med både finansministeren og styret i sentralbanken. Cleviston Haynes overtok som fungerende sentralbanksjef etter DeLisle Worrell.